Folketing
2010-06-01

Igen skal vi se den her pakke som et samlet hele. Det er en historisk stor indsats i forhold til forebyggelse og præventive tiltag. Det er det, der skal forhindre, at børn og unge overhovedet når dertil, hvor de begår kriminalitet – eller i hvert fald dertil, hvor de begår så grov kriminalitet, at man er nødt til at sanktionere det og i værste fald at lave frihedsberøvende foranstaltninger. Når man så siger, at de bliver mere kriminelle af at blive frihedsberøvet, så har jeg min tvivl om, hvorvidt det overhovedet kan lade sig gøre at blive mere kriminel, når de er nået dertil. Nu skal vi huske på, at det jo altså ikke er dem, der stjæler en pakke tyggegummi nede hos købmanden, der får en frihedsberøvende sanktion. Det er dem, der laver meget, meget grov, kynisk, udspekuleret kriminalitet, som er livsfarlig for andre mennesker, eller som andre mennesker rent faktisk dør af! At forestille sig, at de skulle kunne blive mere kriminelle af at komme i fængsel, er svært – nej, de kan simpelt hen ikke blive mere kriminelle! Den gruppe, vi taler om, er den lille gruppe, der begår den allerhårdeste form for kriminalitet; det er dem, vi taler om. Og det, vi ønsker, er at fastholde dem, mens vi sikrer, at de bliver uddannet og opdraget til at komme ud af kriminalitet. Det er det, der er målet med det. En frihedsberøvende sanktion i sig selv giver jo ingenting.